Debate: Revised pollinators initiative -  a new deal for pollinators
Date: WEDNESDAY, 22 NOVEMBER 2023
Speaker: Milan Brglez
Country: France
Language: SL

Štiri od petih vrst poljščin so vsaj v določeni meri odvisne od opraševanja z divjimi in upravljanimi opraševalci, kar nenazadnje predstavlja bistven vložek za kmetijstvo in gospodarstvo na splošno. Neposredni prispevek opraševalcev k evropski kmetijski proizvodnji je namreč ocenjen na približno 15 milijard evrov. V danih okoliščinah je zato vedno več upravičenih pozivov znanstvenikov in civilne družbe k odločnemu ukrepanju za odpravo vzrokov upada števila opraševalcev.  Majhna čebela je pred nedavnim združila v evropski državljanski pobudi skoraj milijon in 55.000 prebivalcev EU, ki nas opozarjajo, kako pomembni so opraševalci za naše vsakdanje življenje in zdravje ter da moramo narediti preprosto več za njihovo zaščito. Zato vprašanje: kako države članice naslavljajo vzroke za zmanjšanje števila opraševalcev, vključno s svetlobnim onesnaževanjem? Da bi se na ravni Unije čim bolj usklajeno spopadli z upadom opraševalcev kot posledico podnebnih sprememb, intenzivnega kmetijstva, uporabe pesticidov ter onesnaževanja in degradacije naravnega okolja in habitatov, imamo od leta 2018 na razpolago splošni okvir EU oziroma celovit nabor političnih orodij, zbranih v tako imenovani pobudi Evropske unije za opraševalce.  To pobudo je Komisija pred nedavnim tudi posodobila kot odziv na nova spoznanja in zaradi očitne potrebe po novih in okrepljenih ukrepih tako na ravni Unije kot na državni in lokalni ravni z namenom uresničitve dolgoročnega cilja spremembe trenda upada opraševalcev do leta 2030. Boljše vključevanje ukrepov za zaščito divjih opraševalcev v kmetijsko politiko EU, okrepljena zaščita divjih opraševalcev pred škodljivimi kemikalijami, nadaljnja podpora aktivnostim monitoringa opraševalcev in ostalih evropskih raziskovalnih projektov, krepitev zmogljivosti na področju proučevanja opraševalcev ter podpora nevladnim organizacijam in znanosti za državljane ali državljanski znanosti lahko bistveno pripomorejo k uresničevanju ciljev pobude EU za opraševalce.  Zato se v tej luči sprašujem, kako Komisija ocenjuje skladnost strateških načrtov skupne kmetijske politike s cilji pobude EU za opraševalce. In ali namerava Svet vzpostaviti tesnejše sodelovanje med državami članicami v okviru strateških načrtov skupne kmetijske politike ter s tem omogočiti tudi izmenjavo dobrih praks za zaščito divjih opraševalcev.  Glede zaščite opraševalcev pred škodljivimi kemikalijami bi me zanimalo, ali je Komisija ob upoštevanju omejitev sedanjega postopka izdajanja dovoljenj za pesticide in biocide pripravljena nadaljevati s prehodom na celostne, sistemske ocene tveganja za okolje za širši nabor žuželk, opraševalcev, in pooblastiti zadevne agencije za ta namen.  Če želimo sprejemati kakovostne in premišljene politične odločitve, moramo več vlagati v raziskave, ki nam bodo še bolje pojasnile kompleksni svet opraševalcev. Prav tako moramo preprosto več narediti na področju krepitve zmogljivosti in usposabljanja stroke. V EU se na primer soočamo s pomanjkanjem strokovnjakov za taksonomijo opraševalcev. Njihova vloga je ključna za izmenjavo znanja in primerov dobrih praks med državami članicami, kar nenazadnje bistveno prispeva k oblikovanju ustreznih skupnih politik.  V tej luči me zanima, ali nameravajo države članice zagotoviti podporo za izvajanje obstoječih pobud Evropske unije za monitoring opraševalcev. Ali bo Komisija dolgoročno nadaljevala z izvajanjem projektov, kot so Spring, Insignia, Sting in Amber? In nenazadnje, kako nameravajo države članice in Komisija okrepiti razpoložljivost strokovnjakov za taksonomijo za učinkovitejše spremljanje opraševalcev in poročanje o podatkih?  Posodobljena pobuda Evropske unije o opraševalcih bi morala biti v središču evropskega zelenega dogovora in kot taka vodilna referenca za oblikovanje sektorskih politik in premostitev političnih vrzeli, ki naslavljajo upad opraševalcev. Strinjam se, da je pred nami še veliko izzivov, vendar z obsegom razpoložljivih orodij in ukrepov ter s politično voljo verjamem, da smo jih zmožni premostiti.